Racolta da maila

Da Fadrina Hofmann, Versiun RG da Martina Nicolay 

Jau ses sin il lartg banc da fanestra e contempl co ch’ils guts da plievgia culan giu per il vaider transparent. Tscherts guts paran bunamain da sa chatschar, auters tschertgan lur atgna via fin tar l’ur dal rom. Igl è puspè atun. Mes vegl ami d’uffanza è turnà. Uschia m’ha questa stagiun da plievgia e feglia che ballan cun il vent adina parida. Per mai eri il pli grond giudiment da struztgar mes pes tras quel tarpun da feglia cun colurs uschè intensivas, ch’ellas ma persequitavan fin en ils siemis. Tscherta feglia eran uschè cotschnas sco mes stivals che jau tirava en per siglir da puz a puz. Colur da froslas madiras. Entant na port jau pli stivals e l’atun vegn adina ad esser collià cun la regurdanza vi da Sara. 

Jau na vegn mai ad emblidar il maletg da Sara tar la racolta da maila. Noss mailer è gia vegl e porta mintga onn tanta fritga ch’i tanscha per tut l’enviern. En nossa famiglia ha la racolta da maila tradiziun ed i n’è anc mai vegnì avant ch’in confamigliar haja manchentà quest ritus gia prest sontg. A Sara na gustava la maila, ma tar la racolta era ella quella cun il pli fervent entusiassem ed il pli grond zeli. Però Sara era insumma tut autra che nus. 

«In tal eveniment sto vegnir festivà cun dignitad», manegiava ella e celebrava la racolta da maila en chalzers cun tatg, vestgadira eleganta e cun mess si bellet sco per ir a l’operetta. Sara deva grond pais a l’estetica ed en tut quels onns na l’hai jau mai vesida vestgida da maniera sbaduada. Empè da sa liar in faziel da chau per proteger ils chavels da roma e feglia, laschava Sara glischar sia cascada da chavels blonds en il sulegl d’atun. Cun sia detta lunga cun las unglas vernischadas, clegeva ella precautamain mail per mail ed als metteva en il chanaster che noss frar pertgirava plain superbia. A guardar a Sara sin quella stgala da lain a cleger «il fritg scumandà» avev’ins l’impressiun da vesair insatge surreal. 

«La Venus da Botticelli» ma vegn endament entant che jau envid ina chandaila sin il banc da fanestra. Quell’ovra ha per mai ina tscherta sumeglientscha cun l’impressiun da Sara tar la racolta da maila. Latiers era Sara tut insatge auter che ina giuvintschella decenta. «Noss uffant fa quitads», aveva bab la disa da dir. Ella era testarda e lunatica. La scola ha ella frequentà malamain ed apaina ch’ella era maiorenna, turnava ella be anc darar a chasa. Mamma ha spetgà notgs a la lunga a sia figlia la pli veglia, e l’unica reacziun da Sara era in auzar las spatlas. Natiralmain aveva Sara er bunas varts. Ses umor unic, per exempel, ed il dun da transfurmar in’entir’atmosfera be cun sia preschientscha. Jau era savens scuidusa envers mia sora gronda. Ella fascinava entant che jau steva a l’ur da la glisch che la circumdava, ed jau era be normala. 

«Enconuschas ti quels arogns feminins che sa numnan ‘vaivas nairas’ e che maglian si lur partenaris suenter la copulaziun?», m’aveva dumandà ina giada in dals blers giuvens che avevan gì l’onur da prender part per in curt temp a la vita da Sara. Senza spetgar mia resposta aveva quel pover schani cuntinuà: «Precis uschè è tia sora.» Per il solit n’emprendeva nossa famiglia gnanc d’enconuscher las marusaglias da Sara. Ella procurava cun premura che sia vita privata vegnia respectada. Ils davos onns m’era mia sora gronda prest vegnida estra e perquai resentiva jau ses returns adina sco in eveniment dal tuttafatg spezial. Igl ans è restà bler memia pauc temp per ans avischinar puspè sco soras… 

Jau hai avert in pau la fanestra e mintg’auto che passa là fa batter encunter l’autra part. L’aria frestga fa bain e stida mia chandaila. Entant ses jau en il stgir. In segund maletg da Sara tar la racolta da maila ma vegn endament. Puspè è ella sin la stgala e clegia maila cun si’eleganza tut particulara. Ella porta sandalas cun motiv da tigher, ina rassa lunga alva e ses egls èn picturads uschè ch’i paran anc pli gronds che quai ch’els èn gia. Sia blutta glischa en il sulegl. Ella ri cur ch’in mail croda sin il chau da noss frar e sia vista sblatga e scrudada fa ina grimassa. Quel di era Sara fortunada. Ina davosa giada. Entant èsi daventà fraid ed jau ser la fanestra. Mias giugadiras fan ina curiusa canera cur che jau sigl giu dal banc da fanestra. Jau envid la glisch e vegn vi tar la stgaffa da vestgadira. Vi d’in spatlain penda l’unic bel vestgì che jau possed. Classic, in uscheditg «pitschen nair». Ils pumps che tutgan tiers hai jau gia tratg en. Jau pos il vestgì encunter mes corp e ma contempl en il spievel vi da l’isch da la stgaffa. Sara fiss segir cuntenta cun mai. Igl ha smess da plover ed en chasa èsi quiet. La quietezza vegn be interrutta da la ramur dals autos che passan sper nossa chasa vi. Jau pens vi da damaun. Igl è il di da la racolta da maila, e quella èsi da festivar cun dignitad…